Словы пра тое, што чалавек, які даруе, становіцца больш моцным, мая сённяшняя гераіня — Таццяна Мацвееўна Сапроненка — сказала ў самым канцы нашай гаворкі. Тычыліся яны, гэтыя словы, народжаныя вопытам і жыццёвай мудрасцю, адносін дзяцей да сваіх маці. Маці, якіх пазбавалі бацькоўскіх правоў або якія па іншых прычынах не выхоўваюць сваіх сыноў ці дачок. Дзецьмі займаюцца замяшчальныя бацькі, напрыклад, такія як жанчыны ў SOS-дзіцячых вёсках. У адной з іх, у Бараўлянах, што пад Мінскам, ужо 7 гадоў жыве і працуе Т.М.Сапроненка.